તમારે ત્યાં ડીસેમ્બર અને 2012 આથમવાની ધૂળ ડમરી ઉડતી હશે. યાદ છે, 2004ની 31મી ડીસેમ્બરની રાત્રે હું નીકળ્યો હતો નગરના રંગરુપને જોવા માટે….રાત્રીનો સમય હતો, બાર વાગવાને દશેક મિનિટ વાર હતી. સયાજીગંજ આગળ આવેલા આઇસ્ક્રીમ પાર્લર 400થી 500 લોકો ઉભા હતા. મારે ફતેહગંજ જવું હતું, સયાજીગંજ પર સરદારની પ્રતિમા સાથે મારો પરિચય એકદમ અંગત છે. 2003ની પહેલી મે ના રોજ મેઁ માનનીય મુખ્યમંત્રીને અહીં આવકારીને સૌ પ્રથમવાર ગુજરાત ગૌરવદિવસની ઉજવણી શરુ કરી હતી. મારા મનમાં તે દિવસથી આ સરદારની પ્રતિમા નવતર પ્રયોગો કરવા માટે પ્રેરણા સ્થનક જેવું બની ગયું છે. સરકારી સેવા કરતાં કરતાં કોઇ નગર સાથે તો સહી પણ નગરની આવી પ્રતિમાઓ સાથે ઇમોશનલી જોડાવવું એ મારે માટે એક પ્રમોશન જેટલું આનંદદાયક સંભારણું બની રહ્યું છે. ( અને આવા અનેક સ્થાનો અને સ્થાનિકો છે જેમણે મારા મનમાં પોતાના કાયમી સ્થાનો આજે પણ જાળવી રાખ્યા છે.).